સંદીપ દેસાઈ મુળ ગુજરાતી એવા તાઈ ચી, માર્શલ આર્ટ, કરાટે-જૂડો અને યોગના માસ્ટર છે. તેઓ છેલ્લા 27 વર્ષ યોગમાં અને 40 વર્ષથી માર્શલ આર્ટમાં યોગદાન આપી રહ્યા છે, અને કેટલાય શિક્ષકોને યોગ શીખવ્યા છે, તેમજ તેમણે પણ અનેક બોલીવુડ સેલિબ્રિટીઝથી માંડીને પ્રધાનોને તેમજ હોસ્પિટલમાં યોગ શીખવ્યા છે. તથા વિવિધ હોસ્પિટલમાં વર્કશોપ કરીને યોગનું મહત્વ સમજાવ્યું છે. આંતરરાષ્ટ્રીય કક્ષાએ યોગ ફેસ્ટીવલમાં તેમણે ભાગ લીધો છે. ટેડેક્સમાં પણ સ્પીકર તરીકે ભાગ લઈને યોગના ફાયદા લોકો સુધી પહોંચાડવાનું અદકેરુ કામ કર્યું છે. સાન્સાઈ સંદીપ દેસાઈ સ્વભાવે સરળ અને એકવડિયો બાંધો પણ કસાયેલ શરીર સાથે યોગ કરે છે. તાઈ ચી કરે છે, કરાટે કરે છે, ત્યારે આપણને એમ થાય કે તેમનું શરીર જબરા વળાંકો લે છે. આ તેમની નિયમિત પ્રેકટીસનું પરિણામ છે. અને તેઓ જાહેર જનતાને સવારે વહેલા ઉઠીને યોગ કરવા કે હળવી કસરત કરવા અપીલ કરે છે. પંદરકે વીસ મીનીટ વહેલા સુઈ જાવ અને સવારે 15 મીનીટ વહેલા ઉઠી જાવ, સવારે યોગ કરો, હળવી કસરતો કરો… નિરોગી રહેવાની ચાવી આપણા હાથમાં છે, તો પછી તે ચાવીનો આપણે કેમ ઉપયોગ ન કરીએ.